איגוד הרוגבי הישראלי

איגוד הרוגבי הישראלי, (באנגלית: Rugby Israel) הוא הגוף המנהל את ספורט הרוגבי בישראל. האיגוד נוסד כאיגוד הרוגבי הישראלי ב-1971, והוא הצטרף למועצה הבינלאומית לרוגבי  ב-1988. מסיבות פוליטיות, הוא משויך ל-FIRA-AER , גוף הרוגבי האירופי, ולא לגוף הרוגבי האסייתי. נבחרת ישראל ברוגבי משחקת בגביע אירופה לאומות . מטה האיגוד נמצא ברעננה. אצטדיון הבית של נבחרות הרוגבי הישראליות הוא אצטדיון וינגייט, הממוקם במכון וינגייט ומסוגל להכיל בין 1,000 ל-1,500 צופים. מטרות האיגוד: לארגן, לנהל, לשלוט ולפקח על משחק הרוגבי בישראל, ובשטח זה להיות כפוף לחוקים כלליים ותקנון של הוועד הבינלאומי של הרוגבי.

היסטוריה 
כבר בימי המנדט הבריטי שיחקו רוגבי בארץ ישראל. מתחילת שנות ה-70 של המאה ה-20 פעילה ליגת הרוגבי בכל הארץ. משנות ה-80 נבחרות ישראל השתתפו באופן קבוע באליפויות אירופה.

ב-1981 במסגרת המכביה שנערכת בישראל אחת ל-4 שנים, נערכו טורנירי רוגבי.

החל משנת 2009 שודרו משחקי נבחרת ישראל ברוגבי בטלוויזיה הציבורית.

בשנת 2011, פיטר דה וילייר , מאמן נבחרת דרום אפריקה ברוגבי, ואורגאן הוסקינס, נשיא איגוד הרוגבי הדרום אפריקאי, ביקרו בישראל ונפגשו עם שחקני נבחרת ישראל. פיטר דה וילייר, מאמן הספרינגבוקס, קבוצת הרוגבי הלאומית של דרום אפריקה, ערך אימון לנבחרת ישראל במגרש הרוגבי בקיבוץ יזרעאל.

בשנת 2011, הוועד האולימפי הישראלי תמך בליגת השביעיות לגברים ונשים, כספורט קבוצתי מועדף לקראת המשחקים האולימפיים בריו דה ז'ניירו בשנת 2016.

הליגה 
מועדוני הרוגבי מפוזרים בכל הארץ. בליגת ה-15 ישנם שבעה מועדונים, בליגת השביעיות לגברים ישנם 9 מועדונים פעילים, ובליגת השביעיות לנשים 6 מועדונים. ליגת הנוער מתפלגת לפי גילאים. גילאי נוער עד 18 ועד 16, ילדים עד 14, עד 12, עד גיל 10 ועד גיל 8.

נכון לשנת 2023 נבחרת ה-15 של ישראל נמצאת במקום ה-59 באירופה. נבחרות השביעיות לגברים ולנשים משחקות בדרג השני באירופה. ונבחרת הנוער עד גיל 18 מדורגת במקום ה-15 באירופה ומשחקת בדרג השני. נבחרת הנשים של ישראל מדורגת במקום ה-21 באירופה.

מועדוני רוגבי בישראל 
נכון ל-2023 במדינת ישראל 12 מועדונים.
 מועדון רוגבי גליל עליון, הוקם ב-1976 ובו 4 קבוצות, נערים, נוער, בוגרים ונשים.
 מועדון רוגבי מג'אר, הוקם בשנת 1996 ובו 5 קבוצות נוער ילדים ובוגרים.
 חזירי הבר - מכבי חיפה כרמל, הוקם בשנת 1971 ובו קבוצת גברים, קבוצת נשים וקבוצת נוער.
 מועדון רוגבי יזרעאל גלבוע, הוקם בסוף שנות ה-60 של המאה העשרים, במועדון 5 קבוצות. קבוצת בוגרים, היתר קבוצת, נוער וילדים. במועדון כ-100 שחקנים.
 מועדון הרוגבי ממוטות מנשה, קיים משנת 2011.
 מועדון רוגבי הדרים.
 מועדון רוגבי השרון-רעננה, הוקם בסוף שנת ה-1979. במועדון ישנן קבוצות בוגרים, נוער ונשים.
 אס"א תל אביב, הוקם בשנת 1973, המועדון כולל: 2 קבוצות גברים, 3 קבוצות נשים, ומחלקת נוער המפעילה מסגרות עד 18 ,עד 16 ,עד 14 ,עד 12.
 מועדון הרוגבי ינשופי רחובות.
 מועדון הרוגבי אריות ירושלים, הוקם בשנות השמונים של המאה העשרים. במועדון קבוצות גברים, נשים ונוער
 הפועל אשקלון, הוקם בראשית המאה ה-21, במועדון קבוצת גברים וקבוצת נוער.
 מועדון רוגבי הפועל באר שבע, הוקם ב-27 ביולי 2016. במועדון ישנם קבוצות ילדים, נוער, בוגרים ונשים.

אגודת הידידים
אגודת הידידים עוזרת לוודא כי לאיגוד עומדים המשאבים הדרושים, ציוד וכספים, במטרה לקדם את הענף כספורט קבוצתי לאומי מוביל בישראל.

היעדים ארוכי הטווח של אגודת הידידים
 להפוך את הרוגבי למשחק כדור קבוצתי מוביל בישראל.
 להתחרות ברמות הגבוהות באירופה ובעולם.
 להקים אקדמיה של מצוינות ברוגבי.
 לייצג את ישראל במשחקים האולימפיים 2028.

ראו גם 
 ספורט בישראל
 רוגבי
 נבחרת ישראל ברוגבי
 נבחרת ישראל ברוגבי נשים

קישורים חיצוניים 

 

 האתר הרשמי של איגוד הרוגבי הבינלאומי

הערות שוליים 

ישראל: ארגוני ספורט
ישראל: רוגבי
ישראל
רוגבי